כפר עזה

כְּפַר עַזָּה הוא קיבוץ הנמצא בנגב הצפוני על כביש 232, כ־2 ק"מ מזרחית לגבול רצועת עזה, סמוך לשדרות ונתיבות.

הוא שוכן במועצה אזורית שער הנגב ומשתייך לתנועה הקיבוצית המאוחדת.

היסטוריה
הקיבוץ נוסד כהיאחזות נח"ל החמישית, ב-23 באוגוסט 1951, על גבול רצועת עזה, כחלק מההתיישבות לאורך קווי שביתת הנשק לאחר מלחמת העצמאות. בטקס העלייה על הקרקע השתתפו מפקד הנח"ל, משה נצר, ומנהל אגף הנוער במשרד הביטחון, אליהו שומרוני. המתיישבים הראשונים היו שני גרעיני מח"ל (מתנדבי חוץ לארץ) של תנועת הבונים – האחד של עולים ממצרים, שקיבל את הכשרתו באפיקים, והשני של עולים מטנג'יר, שקיבל את הכשרתו בקיבוץ איילת השחר. בראשיתו, נקרא הקיבוץ בשם "יגב" ו"שדמות" והוא חלש על מעל 8000 דונם. בתחילת 1953 נוסף לקיבוץ גם ענף צאן, למרות שלא הושג מימון לדיר, ורעפיה לייצור רעפים. ביוני 1953 שונה שם הקיבוץ ל"כפר עזה", שם ששימש קודם לכן את נחל עוז השכן. במאי 1955 נשרף המתבן של הקיבוץ.

חלל ראשון של הקיבוץ, דוד חזן, נפל באוקטובר 1951 בעלייה על מוקש בתל רעים. בינואר 1953 עלה טרקטור של הקיבוץ על מוקש, הפעם ללא נפגעים. באוגוסט 1953 גנבו כ-25 מסתננים מעזה 60 כוורות של הקיבוץ. באפריל 1956 הגיעו מסתננים מרצועת עזה לקצור את התבואה של הקיבוץ. ביוני 1956 עלה קומביין של הקיבוץ על מוקש במהלך הקציר. באוגוסט 1956 ירו על הקיבוץ מכיוון רצועת עזה.

בשנת 1954 פקד את הקיבוץ משבר חברתי עמוק והקיבוץ עמד להיעזב.

על-מנת למנוע את פירוקו המוחלט, של היישוב הצעיר, נשלחו בשנים 1955–1956 מתנדבים צעירים, מקיבוצים ותיקים, להחזיק את היישוב. הקבוצה מנתה כחמישה עשר חברים ונקראה "הפלוגה המקובצת". רובם חיו בקיבוץ בין שנה לשנתיים והחזיקו ותפעלו את המקום, בעזרת כוחות עזר שונים שנשלחו על ידי התנועה (איחוד הקבוצות והקיבוצים).

בשנת 1956, נקבע כי גרעין "מתערים" יהיה זה שיקים את כפר עזה מחדש. הגרעין היה אז באמצע השירות הצבאי, בנח"ל המוצנח, וחבריו היו חניכי הנוער העובד והלומד ממרכז ישראל וחניכי תנועת הצופים ירושלים, שקיבלו את הכשרתם בתל יוסף ובחצרים.

במאי 1956, הגיעו בנות הגרעין לשל"ת בכפר עזה. הבנים, שהשתתפו בפעולות התגמול של שנות ה-50 ובמבצע קדש, השתחררו והגיעו לקיבוץ בדצמבר 1956.

בינואר 1957, בט"ו בשבט, חגגו ברוב עם את חג העלייה וזהו גם התאריך הרשמי של הקמת הקיבוץ מחדש. גרעין "קמה", שחבריו השתחררו משירות בנחל מוצנח גדוד 88, הצטרפו למשק עם הקמתו מחדש וכן חברים מכפר סבא, רמת השרון, פתח תקווה והרצליה ובסיוע של קיבוץ אפיקים, שחבריו הוותיקים - חיים ייני וחייקל - הצטרפו למשק.

במשך השנים נוספו גרעיני נח"ל רבים, מהנוער העובד והלומד, מהתנועה המאוחדת, מהצופים וכן לא מעט בני ובנות קיבוצים ומתנדבים מכל העולם שבאו לתקופה של שנה ונשארו כחברים.

בשנות ה-70 וה-80 נהנה הקיבוץ משגשוג כלכלי כמו גם קליטת חברים חדשים ופיתוח תשתיות. באותה עת עבר הקיבוץ שינוי ומעבר ללינה משפחתית. כמו כן הוקם המרכז של הקיבוץ, שכלל את הרחבת חדר האוכל עם מועדון לחבר ואת הקמתו של בית תרבות.

במאי 2008 נהרג אחד מחברי הקיבוץ מפגיעת פצמ"ר, דבר שהביא לעזיבה של לא מעט מחברי הקיבוץ, במה שהוגדר על ידי שי חרמש כ"קריסת היישוב".

ב 2022 מנה הקיבוץ כ-800 נפש וענפי המשק העיקריים היו חקלאות ותעשייה זעירה

הטבח בכפר עזה 

ב-7 באוקטובר 2023 מחבלים מארגון הטרור חמאס חדרו לקיבוץ כחלק ממתקפת הפתע על ישראל, טבחו בעשרות מתושביו בהם תינוקות, ילדים וקשישים, ו- 7 נחטפו לשטח רצועת עזה. לאחר הגעת כוחות צה"ל לקיבוץ התחולל קרב ממושך שארך מעל 24 שעות עד לטיהור הקיבוץ ממחבלים, במהלכו נהרגו לוחמים מיחידת דובדבן ומגלן.

גלריית תמונות

קישורים חיצוניים

 
 
 כפר עזה באתר המועצה המקומית שער הנגב
 
 מיכאל יעקובסון: סקירה אדריכלית על בניין חדר האוכל, באתר 'חלון אחורי', 25 במרץ 2015
  כפר עזה 1957, גנזך המדינה

הערות שוליים

קיבוצים
עוטף עזה
יישובים שהוקמו ב-1951
קיבוצים במחוז הדרום
הנגב: יישובים